Spanbouwerker verdrink in rivier | Maroela Media
Devin Dollery. Foto: Facebook
Ao. Gerda Swart, woordvoerder van die polisie, het gesê Dollery het Dinsdag saam met nog ŉ spanboufasiliteerder die rivier probeer oorsteek, maar is deur die sterk strome meegesleur. Die ander man kon daarin slaag om by ŉ droë gedeelte in die rivier aan iets vas te gryp, maar Dollery het onder die water verdwyn.
“Die polisie se soek-en-reddingspan, polisieduikers en verskeie ander rolspelers het tot 21:30 die aand na Dollery gesoek,” het Swart gesê. “Die soektog is die volgende oggend vroeg hervat en sy liggaam is omstreeks 10:30 gevind en uit die water gehaal.”
Die eienaar van die spanboumaatskappy het die voorval aan Maroela Media bevestig, maar gesê hy wil nie juis oor die tragedie praat nie. “Die rivier was baie sterk, ek weet nie hoekom hulle besluit het om oor te gaan nie. Hulle was veilig aan die ander kant en het ŉ hele kamp daar gehad. Dit is ŉ tragiese ongeluk wat gebeur het en baie erg vir sy familie en almal wat hom geken het.”
Hy het gesê Dollery was nie ŉ heeltydse werknemer van die maatskappy nie en het die afgelope ses maande soms as fasiliteerder vir die spanboukampe opgetree. Hy en die ander fasiliteerder was besig om voor te berei vir ŉ skoolspanbousessie wat hulle sou hanteer.
Maroela Media weerhou die naam van die maatskappy op versoek.